Stórir draumar fylgja smálánum Rauða krossins í Malaví Eftirvæntingin skín úr augum fólks sem hefur safnast saman í athvarfi Rauða krossins í fjallaþorpi í sunnanverðu Malaví . Þórir Guðmundsson sviðsstjóri alþjóðastarfs Rauða kross Íslands var nýlega á ferð um verkefnasvæðin í Chiradzulu og ræddi við sjálfboðaliða og skjólstæðinga , þar á meðal áhugasama smálánaþega . „ Ég ætla að kaupa baunir á markaði í bænum og selja þær svo í sveitinni þar sem ég á heima , " segir Janet Munka , sem tók um 7.000 króna lán . „ Ég er einstæð móðir með tvö börn . Maðurinn minn dó fyrir fjórum árum og sjálf er ég alnæmissmituð . " Einbeitin og áræðin í fasi segist Mercy Nadi ætla að kaupa DVD diska með bíómyndum og selja í þorpunum í kring . Hún tók 15.000 króna lán og telur sig geta keypt alls 84 diska sem hún ætlar að bjóða fólki sem hefur aðgang að sjónvarpi og diskaspilurum . „ Já , ég er góður frumherji , " segir hún ófeimin . Hún hefur komist að því að kennarar hafa stundum aðgang að diskaspilurum og sömuleiðis eiga sumar fjölskyldur slík tæki og geta með þeim stytt sér stundirnar eftir að dimmir . „ Ég mun borga þetta til baka , " segir hún . Meðal þess sem hvetur hana áfram er að hún þarf að ala önn fyrir sex börnum systkina sinna , sem hún tók að sér eftir að systkini hennar féllu frá vegna alnæmis . Janet og Mercy þurfa báðar að greiða lánið með vöxtum eftir sex mánuði . Ef vel gengur , verður þannig til sjóður sem smám saman stækkar og nýtist til að lána öðrum . Í öllum tilfellum er féð notað til verkefna sem lántakendur ætlast til að gefi góðan arð . Stór þáttur í alnæmisverkefnum Rauða krossins í Malaví er að styðja fólk til sjálfshjálpar . Auk smálánanna , sem nú er verið að prufukeyra , þá hafa alnæmissmitaðir til dæmis fengið stuðning til þess að rækta maís og grænmeti , fótstignar pumpur til þess að veita vatni á akra sína og húsdýr til ræktunar .